Klagtes kom teen #ReformPUK-leier oor beweerde rassistiese uitlatings | Maroela Media
Klagtes kom teen #ReformPUK-leier oor beweerde rassistiese uitlatings
'n Skermskoot van een van die inskrywings wat na bewering deur Tsholofelo Motlogeloa gemaak is.
AfriForum Jeug sal verskeie klagtes by onder meer die Menseregtekommissie (MRK) teen die leier van #ReformPUK indien nadat hy glo rassistiese uitlatings teenoor witmense op sy Facebook-profiel gemaak het.
Eduan Dupper, woordvoerder van AfriForum Jeug, het gesê die organisasie sal verseker dat stappe teen Tsholofelo Motlogeloa gedoen word. Hulle sal ook 'n formele klag oor dié plasings by die Noordwes-Universiteitsbestuur en die Verteenwoordigende Studenteraad van die Puk-kampus indien, het Dupper gesê.
AfriForum Jeug het skermskote van die twee Facebook-inskrywings aan Maroela Media verskaf. In een van die plasings het die skrywer gesê hy "haat witmense met 'n passie" en witmense moet almal "terugkeer Europa toe". In die tweede plasing het die skrywer gesê: "Ek haat 'n wit man. Ek is jammer ouens, hulle is slegte mense."
Motlogeloa het glo dié inskrywings reeds in 2012 op sy Facebook-blad geplaas en dit het tot hewige kritiek van die meeste van sy Facebook-vriende gelei, het Dupper gesê.
"Hoewel dit skokkend is, kan ek nie sê dat ons verras is nie. Ons het van die eerste dag gewaarsku dat #ReformPUK op rassisme gegrond is en dat die leierskap se uitsprake gedurig op rassisme en onverdraagsaamheid teenoor ander studente neerkom," het hy gesê.
"Dit sal interessant wees om te sien hoe die universiteitsbestuur teen Motlogeloa gaan optree. Ons eis dat hy die kampus belet word, omdat sy rassepolitiek en polarisering op kampus niks goeds vir die Puk inhou nie. Ons doen ook 'n beroep op die NWU-raad om #ReformPUK weens dié redes te verwerp."
AfriForum Jeug se Pukke-tak het verlede Vrydag 'n memorandum aan prof. Dan Kgwadi, vise-kanselier, oorhandig om die rassistiese uitlatings van Motlogeloa onder sy aandag te bring. Hy het teen Woensdag nog nie daarop gereageer nie.
Motlogeloa moet beslis die kampus geweier word, want hy gaan verseker net mense aanhits.Die studente moet 'n sit-staking of iets hou om sodoende ook standpunt in te neem teen sulke mense (asb moet tog net nie soos ander kampusse begin met toi-toi, vensters stukkend gooi, goed aan die brand steek ens nie ).